இந்த அடிப்படையில் நோக்குகின்ற போது வட கிழக்கில் வாழுகின்ற தமிழ் மக்களாகிய நாமும் சிறுபான்மையினம் என்ற முறையில் ஏனைய சிறுபான்மை இனத்துக்கு பாதிப்பு வருகின்ற போது நாம் அதை பார்த்துக் கொண்டிருக்க முடியாது. இது பற்றி தீர்க்கமாக ஆராய்ந்து பார்க்க வேண்டும். வடக்கு கிழக்காக இருக்கலாம். அதற்கு வெளியேயுள்ளவர்களாக இருக்கலாம். சிறுபான்மை இனத்தவர்கள் இப்பொழுது எவ்வகை பிரதிநிதித்துவத்தை கொண்டிருக்கின்றார்களோ அதேயளவு பிரதிநிதித்துவத்தை புதிய தேர்தல் முறையிலும் பெறுவதற்குரிய வாய்ப்பை உருவாக்கி கொடுக்க வேண்டும். எனவே 20 ஆவது திருத்தச் சட்டம் கொண்டு வரப்படும் போது தொகுதிவாரியாகவோ அல்லது விகித முறையிலோ சிறுபான்மை மக்கள் தமக்குரிய பிரதிநிதித்துவத்தை பெறக்கூடிய வாய்ப்பு நிலை உருவாக்கி கொடுக்கப்பட வேண்டுமென்பதே த.தே. கூட்டமைப்பினராகிய எங்களது கோரிக்கையாகும்.